title: Kommissionens gennemførelsesforordning (EU) 2020/501 af 6. april 2020 om fravigelse af gennemførelsesforordning (EU) nr. 809/2014 for så vidt angår sidste frist for indgivelse af enkeltansøgninger, støtteansøgninger eller betalingsanmodninger, sidste frist for meddelelse af ændringer af enkeltansøgninger eller betalingsanmodninger og sidste frist for indgivelse af ansøgninger om tildeling af betalingsrettigheder eller om forhøjelse af værdien af betalingsrettigheder i henhold til grundbetalingsordningen for 2020

text:
                  7.4.2020

                  DA

                  Den Europæiske Unions Tidende

                  L 109/8

         KOMMISSIONENS GENNEMFØRELSESFORORDNING (EU) 2020/501
         af 6. april 2020
         om fravigelse af gennemførelsesforordning (EU) nr. 809/2014 for så vidt angår sidste frist for indgivelse af enkeltansøgninger, støtteansøgninger eller betalingsanmodninger, sidste frist for meddelelse af ændringer af enkeltansøgninger eller betalingsanmodninger og sidste frist for indgivelse af ansøgninger om tildeling af betalingsrettigheder eller om forhøjelse af værdien af betalingsrettigheder i henhold til grundbetalingsordningen for 2020
         EUROPA-KOMMISSIONEN HAR —
         som henviser til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (1), særlig artikel 78, stk. 1, litra b), og
         ud fra følgende betragtninger:

                     (1)

                     I Kommissionens gennemførelsesforordning (EU) nr. 809/2014 (2) fastsættes sidste frist for indgivelse af enkeltansøgninger, støtteansøgninger og betalingsanmodninger, sidste frist for meddelelse af ændringer af enkeltansøgninger eller betalingsanmodninger og sidste frist for indgivelse af ansøgninger om tildeling af betalingsrettigheder eller om forhøjelse af værdien af betalingsrettigheder i henhold til grundbetalingsordningen.

                     (2)

                     Som følge af den aktuelle situation, der skyldes covid-19-pandemien og de omfattende begrænsninger i bevægelsesfriheden, som er indført i medlemsstaterne, er der opstået usædvanlige administrative vanskeligheder i alle medlemsstater.

                     (3)

                     Denne situation har påvirket støttemodtagernes muligheder for at indgive enkeltansøgninger, støtteansøgninger eller betalingsanmodninger og ansøgninger om tildeling af betalingsrettigheder eller om forhøjelse af værdien af betalingsrettigheder i henhold til grundbetalingsordningen inden for de frister, der er fastsat i artikel 13, stk. 1, og artikel 22, stk. 1, i gennemførelsesforordning (EU) nr. 809/2014.

                     (4)

                     I betragtning af denne situation bør der indrømmes en fravigelse fra artikel 13, stk. 1, og artikel 22, stk. 1, i gennemførelsesforordning (EU) nr. 809/2014, som giver medlemsstaterne mulighed for at fastsætte en sidste frist for 2020 for indgivelse af enkeltansøgninger, støtteansøgninger eller betalingsanmodninger og en sidste frist for indgivelse af ansøgninger om tildeling af betalingsrettigheder eller om forhøjelse af værdien af betalingsrettigheder i henhold til grundbetalingsordningen, der ligger senere end de frister, der er fastsat i nævnte artikler. Da de frister og perioder, der er omhandlet i artikel 11, stk. 4, og i artikel 15, stk. 2 og 2a, i gennemførelsesforordning (EU) nr. 809/2014, er knyttet til den sidste frist, der er fastsat i artikel 13, stk. 1, i nævnte forordning, bør der indrømmes en lignende fravigelse vedrørende meddelelsen af resultaterne af foreløbig kontrol og af ændringer af enkeltansøgninger eller betalingsanmodninger.

                     (5)

                     Da disse fravigelser bør omfatte enkeltansøgninger, støtteansøgninger og betalingsanmodninger, ændringer af enkeltansøgninger eller betalingsanmodninger og ansøgninger om tildeling af betalingsrettigheder for 2020, bør denne forordning finde anvendelse på ansøgninger og betalingsanmodninger vedrørende 2020.

                     (6)

                     Foranstaltningerne i denne forordning er i overensstemmelse med udtalelse fra Forvaltningskomitéen for Direkte Betalinger og Komitéen for Udvikling af Landdistrikterne —

               VEDTAGET DENNE FORORDNING:

            Artikel 1
            Uanset artikel 13, stk. 1, første afsnit, i gennemførelsesforordning (EU) nr. 809/2014 må de af medlemsstaterne fastsatte sidste frister for 2020 for indgivelse af enkeltansøgninger, støtteansøgninger eller betalingsanmodninger ikke ligge efter den 15. juni. For Estlands, Finlands, Letlands, Litauens og Sveriges vedkommende må disse frister dog ikke ligge efter den 15. juli.

            Artikel 2
            Uanset artikel 15, stk. 2, første afsnit, i gennemførelsesforordning (EU) nr. 809/2014 kan medlemsstaterne for 2020 beslutte, at de ændringer, der foretages af enkeltsansøgninger eller betalingsanmodninger i henhold til artikel 15, stk. 1, i gennemførelsesforordning (EU) nr. 809/2014, skal meddeles til den kompetente myndighed senest den 30. juni. Estland, Finland, Letland, Litauens og Sverige kan dog beslutte, at ændringerne skal meddeles senest den 30. juli.

            Artikel 3
            De fravigelser, der er indrømmet i artikel 1 og 2, anvendes også i de berørte medlemsstater ved beregningen af den periode på henholdsvis 26 og 9 kalenderdage efter den sidste frist for indgivelse af enkeltansøgninger, støtteanmodninger og betalingsanmodninger og den sidste frist for meddelelse af ændringer, jf. artikel 11, stk. 4, og artikel 15, stk. 2a, i gennemførelsesforordning (EU) nr. 809/2014.

            Artikel 4
            Uanset artikel 22, stk. 1, i gennemførelsesforordning (EU) nr. 809/2014 må den af medlemsstaterne fastsatte frist for 2020 for indgivelse af ansøgninger om tildeling af betalingsrettigheder eller om forhøjelse af værdien af betalingsrettigheder i henhold til grundbetalingsordningen ikke ligge efter den 15. juni. For Estlands, Finlands, Letlands, Litauens og Sveriges vedkommende må denne frist dog ikke ligge efter den 15. juli.

            Artikel 5
            Denne forordning træder i kraft på dagen for offentliggørelsen i Den Europæiske Unions Tidende.
            Den finder anvendelse på ansøgninger og betalingsanmodninger for 2020.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 6. april 2020.

                  På Kommissionens vegne

               Ursula VON DER LEYEN

                  Formand

            (1)  EUT L 347 af 20.12.2013, s. 549.

            (2)  Kommissionens gennemførelsesforordning (EU) nr. 809/2014 af 17. juli 2014 om gennemførelsesbestemmelser til Europa-Parlamentets og Rådets forordning (EU) nr. 1306/2013 for så vidt angår det integrerede forvaltnings- og kontrolsystem, foranstaltninger til udvikling af landdistrikterne og krydsoverensstemmelse (EUT L 227 af 31.7.2014, s. 69).


title: Kommissionens gennemførelsesforordning (EU) 2020/500 af 6. april 2020 om tilladelse til markedsføring af delvist affedtet pulver af chiafrø (Salvia hispanica) som nye fødevarer i henhold til Europa-Parlamentets og Rådets forordning (EU) 2015/2283 og om ændring af Kommissionens gennemførelsesforordning (EU) 2017/2470 (EØS-relevant tekst)

text:
                  7.4.2020

                  DA

                  Den Europæiske Unions Tidende

                  L 109/2

         KOMMISSIONENS GENNEMFØRELSESFORORDNING (EU) 2020/500
         af 6. april 2020
         om tilladelse til markedsføring af delvist affedtet pulver af chiafrø (Salvia hispanica) som nye fødevarer i henhold til Europa-Parlamentets og Rådets forordning (EU) 2015/2283 og om ændring af Kommissionens gennemførelsesforordning (EU) 2017/2470
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2015/2283 af 25. november 2015 om nye fødevarer, om ændring af Europa-Parlamentets og Rådets forordning (EU) nr. 1169/2011 og om ophævelse af Europa-Parlamentets og Rådets forordning (EF) nr. 258/97 og Kommissionens forordning (EF) nr. 1852/2001 (1), særlig artikel 12, og
         ud fra følgende betragtninger:

                     (1)

                     I forordning (EU) 2015/2283 fastsættes det, at kun nye fødevarer, der er godkendt og opført på EU-listen, må markedsføres i Unionen.

                     (2)

                     Kommissionens gennemførelsesforordning (EU) 2017/2470 (2) om EU-listen over nye fødevarer blev vedtaget i henhold til artikel 8 i forordning (EU) 2015/2283.

                     (3)

                     I henhold til artikel 12 i forordning (EU) 2015/2283 skal Kommissionen forelægge et udkast til gennemførelsesretsakt om tilladelse til markedsføring i Unionen af en ny fødevare og om ajourføring af EU-listen.

                     (4)

                     Den 18. april 2018 indgav virksomheden Access Business Group International LLC (»ansøgeren«) en ansøgning til Kommissionen i overensstemmelse med artikel 10, stk. 1, i forordning (EU) 2015/2283 om tilladelse til at markedsføre delvist affedtet pulver af chiafrø (Salvia hispanica) i Unionen som en ny fødevare. Ansøgeren anmodede om, at pulver af chiafrø (Salvia hispanica) anvendes i følgende række af fødevarekategorier bestemt til den almindelige befolkning: ikke-aromatiserede produkter baseret på fermenteret mælk, herunder naturlig ikke-aromatiseret kærnemælk (undtagen steriliseret kærnemælk), ikke varmebehandlet efter fermentering, ikke-aromatiserede produkter baseret på fermenteret mælk, varmebehandlet efter fermentering, aromatiserede produkter baseret på fermenteret mælk, herunder varmebehandlede produkter, sukkervarer, frugt- og grøntsagssaft, frugt- og grøntsagsnektar og lignende produkter, aromatiserede drikkevarer, kosttilskud som defineret i Europa-Parlamentets og Rådets direktiv 2002/46/EF (3), undtagen kosttilskud til spædbørn og småbørn, pasta.

                     (5)

                     Den 16. juli 2018 indgav ansøgeren en ansøgning til Kommissionen i overensstemmelse med artikel 10, stk. 1, i forordning (EU) 2015/2283 om tilladelse til at markedsføre endnu et delvist affedtet pulver af chiafrø (Salvia hispanica) i Unionen som en ny fødevare. Ansøgeren anmodede om, at pulver af chiafrø (Salvia hispanica) anvendes i følgende række af fødevarekategorier bestemt til den almindelige befolkning: sukkervarer, frugt- og grøntsagssaft, frugt- og grøntsagsnektar og lignende produkter, aromatiserede drikkevarer, kosttilskud som defineret i direktiv 2002/46/EF, undtagen kosttilskud til spædbørn og småbørn, pasta.

                     (6)

                     De to ansøgninger til Kommissionen vedrører godkendelsen af to forskellige delvist affedtede pulvere af chiafrø (Salvia hispanica) som en ny fødevare. Begge pulvere af chiafrø (Salvia hispanica) er delvist affedtet og er fremskaffet gennem presning og formaling af hele chiafrø (Salvia hispanica). De vigtigste forskelle mellem de to pulvere er partikelstørrelserne og indholdet af visse makronæringsstoffer. Det pulver, der har et højt proteinindhold, har en partikelstørrelse på under 130 μm og et proteinindhold på mindst 40 %, mens det pulver, der har et højt fiberindhold, har en partikelstørrelse på under 400 μm og et indhold af kostfibre på mindst 50 %. Den foreslåede anvendelse af begge pulvere er også den samme.

                     (7)

                     I overensstemmelse med artikel 10, stk. 3, i forordning (EU) 2015/2283 rådførte Kommissionen sig henholdsvis den 22. juni 2018 og den 22. oktober 2018 med Den Europæiske Fødevaresikkerhedsautoritet (»autoriteten«) og anmodede den om at afgive en videnskabelig udtalelse ved at foretage en vurdering af pulver af chiafrø (Salvia hispanica) som nye fødevarer. Under hensyntagen til lighederne mellem de to typer af delvist affedtet pulver af chiafrø (Salvia hispanica) slog autoriteten deres sikkerhedsvurderinger sammen.

                     (8)

                     Den 15. maj 2019 vedtog autoriteten den videnskabelige udtalelse »Safety of chia seeds (Salvia hispanica L.) powders, as novel foods, pursuant to Regulation (EU) 2015/2283« (4). Denne udtalelse opfylder kravene i artikel 11 i forordning (EU) 2015/2283.

                     (9)

                     I denne udtalelse konkluderede autoriteten, at delvist affedtet pulver af chiafrø (Salvia hispanica) er sikkert under de vurderede anvendelsesbetingelser. Autoritetens udtalelse giver derfor tilstrækkeligt grundlag til at fastslå, at delvist affedtet pulver af chiafrø (Salvia hispanica) er i overensstemmelse med artikel 12, stk. 1, i forordning (EU) 2015/2283 under de vurderede anvendelser og anvendelsesniveauer ved anvendelse i ikke-aromatiserede produkter baseret på fermenteret mælk, herunder naturlig ikke-aromatiseret kærnemælk (undtagen steriliseret kærnemælk), ikke varmebehandlet efter fermentering, ikke-aromatiserede produkter baseret på fermenteret mælk, varmebehandlet efter fermentering, aromatiserede produkter baseret på fermenteret mælk, herunder varmebehandlede produkter, sukkervarer, frugt- og grøntsagssaft, frugt- og grøntsagsnektar og lignende produkter, aromatiserede drikkevarer, kosttilskud som defineret i direktiv 2002/46/EF, undtagen kosttilskud til spædbørn og småbørn.

                     (10)

                     I sin videnskabelige udtalelse, »Safety of chia seeds (Salvia hispanica L.) as a novel food for extended uses pursuant to Regulation (EU) 2015/2283« (5), tog autoriteten en undersøgelse med i sine overvejelser, der pegede på den mulige dannelse af acrylamid, når chiafrø (Salvia hispanica) anvendes i fødevarer, der ved deres fremstilling, forarbejdning eller tilberedning kræver varmebehandling ved 120 °C eller derover. Autoriteten vurderede, at denne undersøgelse også finder anvendelse på vurderingen af pulver af chiafrø (Salvia hispanica), eftersom de kun adskiller sig fra de chiafrø (Salvia hispanica), der allerede er opført på EU-listen, med hensyn til affedtningen, som er en behandling, der er neutral, hvad angår dannelsen af acrylamid.

                     (11)

                     Autoriteten bemærkede, at fødevaren »pasta« kan undergå varmebehandling til temperaturer på over 120 °C og kunne potentielt udgøre en relevant kilde til acrylamid, hvorimod de andre foreslåede fødevarekategorier ikke giver anledning til sikkerhedsmæssige betænkeligheder i forbindelse med en eventuel dannelse af acrylamid.

                     (12)

                     Autoriteten vurderede i sin udtalelse om sikkerheden ved pulver af chiafrø (Salvia hispanica), at der er behov for supplerende oplysninger fra ansøgeren og/eller fra offentligheden for at tage højde for den mulige dannelse af acrylamid, når fødevarer, der indeholder pulver af chiafrø (Salvia hispanica), udsættes for varmebehandling ved 120 °C eller derover. I henhold til artikel 11, stk. 4, i forordning (EU) 2015/2283 anmodede autoriteten om supplerende oplysninger fra ansøgeren vedrørende den potentielle dannelse af forurenende stoffer dannet under forarbejdning, som kan dannes under forarbejdningen og produktionen af en fødevare (hos producenten), og/eller når en fødevare med tilsat pulver af chiafrø (Salvia hispanica) indgår i madlavning (varmebehandling hos forbrugeren). Fristen for indlevering af de supplerende oplysninger blev fastsat til den 13. maj 2019. Selv om ansøgeren indleverede supplerende oplysninger inden for den fastsatte frist, konkluderede autoriteten, at de indleverede oplysninger ikke var tilstrækkelige til at tage højde for en potentiel dannelse af acrylamid i pasta ved temperaturer på over 120 °C, hvilket potentielt kunne udgøre en relevant kilde til acrylamid hos forbrugeren.

                     (13)

                     I mangel af oplysninger om den potentielle dannelse af acrylamid i »pasta« ved en sådan varmebehandling, udsatte autoriteten færdiggørelsen af vurderingen af pulver af chiafrø i pasta til det tidspunkt, hvor de supplerende oplysninger foreligger. Som følge heraf råder Kommissionen på nuværende tidspunkt ikke over den nødvendige udtalelse fra autoriteten i henhold til artikel 12, stk. 1, litra a) og c), i forordning (EU) 2015/2283 med henblik på godkendelse af anvendelsen af pulver af chiafrø (Salvia hispanica) i pasta, der kan udsættes for varmebehandling ved 120 °C eller derover. Der vil derfor blive truffet en yderligere afgørelse om en sådan anvendelse efter offentliggørelsen af autoritetens relevante udtalelse.

                     (14)

                     I autoritetens udtalelse blev der også henvist til to rapporter fra den tilgængelige videnskabelige litteratur, som forbandt indtagelsen af chiafrø (Salvia hispanica) med allergiske reaktioner, og konkluderede på grundlag heraf, at der kan forekomme allergiske reaktioner ved indtagelse af chiafrø. Autoriteten finder desuden, at det allergifremkaldende potentiale ved pulver af chiafrø (Salvia hispanica) svarer til det allergifremkaldende potentiale ved chiafrø (Salvia hispanica), eftersom de forskellige etaper af processen til fremstilling af pulvere ikke forventes at ændre det allergifremkaldende potentiale ved chiafrø (Salvia hispanica). Eftersom der indtil nu kun er blevet indberettet disse to tilfælde af allergi, bør der i lyset af det udbredte forbrug af chiafrø (Salvia hispanica) og deres tilstedeværelse på EU-markedet og det globale marked i mange år ikke opføres specifikke mærkningskrav vedrørende potentielle allergiske reaktioner ved indtagelse af pulver af chiafrø (Salvia hispanica) på EU-listen over godkendte nye fødevarer, før autoriteten har indhentet og vurderet yderligere dokumentation om det allergifremkaldende potentiale ved chiafrø (Salvia hispanica).

                     (15)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1

               1.   Delvist affedtet pulver af chiafrø (Salvia hispanica), som specificeret i bilaget til nærværende forordning, opføres i EU-listen over godkendte nye fødevarer, jf. gennemførelsesforordning (EU) 2017/2470.

               2.   De i stk. 1 omhandlede oplysninger i EU-listen skal omfatte de i bilaget fastsatte anvendelsesbetingelser og mærkningskrav.

            Artikel 2
            Bilaget til gennemførelsesforordning (EU) 2017/2470 ændres som anført i bilaget til nærværende forordning.

            Artikel 3
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 6. april 2020.

                  På Kommissionens vegne

               Ursula VON DER LEYEN

                  Formand

            (1)  EUT L 327 af 11.12.2015, s. 1.

            (2)  Kommissionens gennemførelsesforordning (EU) 2017/2470 af 20. december 2017 om EU-listen over nye fødevarer i overensstemmelse med Europa-Parlamentets og Rådets forordning (EU) 2015/2283 om nye fødevarer (EUT L 351 af 30.12.2017, s. 72).

            (3)  Europa-Parlamentets og Rådets direktiv 2002/46/EF af 10. juni 2002 om indbyrdes tilnærmelse af medlemsstaternes lovgivninger om kosttilskud (EFT L 183 af 12.7.2002, s. 51).

            (4)  EFSA Journal 2019;17(6):5716.

            (5)  EFSA Journal 2019;17(4):5657.

            BILAG
            I bilaget til gennemførelsesforordning (EU) 2017/2470 foretages følgende ændringer:

                        1)

                        Følgende indsættes i tabel 1 (Godkendte nye fødevarer) i den alfabetiske rækkefølge:

                                    Godkendt ny fødevare

                                    Anvendelsesbetingelser for den nye fødevare

                                    Supplerende specifikke mærkningskrav

                                    Andre krav

                                    »Delvist affedtet pulver af chiafrø (Salvia hispanica)

                                       Specificeret fødevarekategori

                                       Maksimumsindhold

                                    Den nye fødevare betegnes »delvist affedtet pulver af chiafrø (Salvia hispanica)« på mærkningen af de fødevarer, der indeholder den.

                                    Pulver med et højt proteinindhold

                                    Ikke-aromatiserede produkter baseret på fermenteret mælk, herunder naturlig ikke-aromatiseret kærnemælk (undtagen steriliseret kærnemælk), ikke varmebehandlet efter fermentering

                                    0,7 %

                                    Ikke-aromatiserede produkter baseret på fermenteret mælk, varmebehandlet efter fermentering

                                    0,7 %

                                    Aromatiserede produkter baseret på fermenteret mælk, herunder varmebehandlede produkter

                                    0,7 %

                                    Sukkervarer

                                    10 %

                                    Frugtsaft som defineret i direktiv 2001/112/EF (*1) og grøntsagssaft

                                    2,5 %

                                    Frugtnektar som defineret i direktiv 2001/112/EF og grøntsagsnektar og lignende produkter

                                    2,5 %

                                    Aromatiserede drikkevarer

                                    3 %

                                    Kosttilskud som defineret i direktiv 2002/46/EF undtagen kosttilskud til spædbørn og småbørn

                                    7,5 g/dag

                                    Pulver med et højt fiberindhold

                                    Sukkervarer

                                    4 %

                                    Frugtsaft som defineret i direktiv 2001/112/EF og grøntsagssaft

                                    2,5 %

                                    Frugtnektar som defineret i direktiv 2001/112/EF og grøntsagsnektar og lignende produkter

                                    4 %

                                    Aromatiserede drikkevarer

                                    4 %

                                    Kosttilskud som defineret i direktiv 2002/46/EF undtagen kosttilskud til spædbørn og småbørn

                                    12 g/dag

                        2)

                        Følgende indsættes i tabel 2 (Specifikationer) i den alfabetiske rækkefølge:

                                    Godkendt ny fødevare

                                    Specifikation

                                    »Delvist affedtet pulver af chiafrø (Salvia hispanica)

                                       Beskrivelse/definition:

                                    De nye fødevarer er delvist affedtet pulver af chiafrø (Salvia hispanica), som er fremskaffet gennem presning og formaling af hele chiafrø af Salvia hispanica L.

                                       Fysisk-sensorisk:

                                    Fremmede stoffer: 0,1 %

                                    Pulver med et højt proteinindhold

                                    Pulver med et højt fiberindhold

                                    Partikelstørrelse

                                    ≤ 130 μm

                                    ≤ 400 μm

                                       Kemisk sammensætning:

                                       Salvia hispanica i pulverform med et højt proteinindhold

                                       Salvia hispanica i pulverform med et højt fiberindhold

                                    Vandindhold

                                    ≤ 9,0 %

                                    ≤ 9,0 %

                                    Protein

                                    ≥ 40,0 %

                                    ≥ 24,0 %

                                    Fedt

                                    ≤ 17 %

                                    ≤ 12 %

                                    Fibre

                                    ≤ 30 %

                                    ≥ 50 %

                                       Mikrobiologiske kriterier:

                                    Totalkimtal: ≤ 10 000  CFU/g
                                    Gærsvampe: ≤ 500 CFU/g
                                    Skimmelsvampe: ≤ 500 CFU/g

                                       Staphylococcus aureus: ≤ 10 CFU/g
                                    Colibakterier: < 100 MPN/g
                                    Enterobakterier: ≤ 100 CFU/g

                                       Bacillus cereus: ≤ 50 CFU/g

                                       Escherichia coli: < 10 MPN/g

                                       Listeria monocytogenes: Ingen/g

                                       Salmonella spp.: Ingen i 25 g

                                       Forurenende stoffer:

                                    Arsen: ≤ 0,1 ppm
                                    Cadmium: ≤ 0,1 ppm
                                    Bly: ≤ 0,1 ppm
                                    Kviksølv: ≤ 0,1 ppm
                                    Aflatoksiner i alt: ≤ 4 ppb
                                    Ochratoksin A: ≤ 1 ppb«

               (*1)  Rådets direktiv 2001/112/EF af 20. december 2001 om frugtsaft og visse lignende produkter bestemt til konsum (EFT L 10 af 12.1.2002, s. 58).«


title: Rådets gennemførelsesforordning (EU) 2020/510 af 7. april 2020 om gennemførelse af forordning (EU) nr. 359/2011 om restriktive foranstaltninger over for visse personer, enheder og organer på baggrund af situationen i Iran

text:
                  8.4.2020

                  DA

                  Den Europæiske Unions Tidende

                  L 113/1

         RÅDETS GENNEMFØRELSESFORORDNING (EU) 2020/510
         af 7. april 2020
         om gennemførelse af forordning (EU) nr. 359/2011 om restriktive foranstaltninger over for visse personer, enheder og organer på baggrund af situationen i Iran
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EU) nr. 359/2011 af 12. april 2011 om restriktive foranstaltninger over for visse personer, enheder og organer på baggrund af situationen i Iran (1), særlig artikel 12, stk. 1,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:

                     (1)

                     Rådet vedtog den 12. april 2011 forordning (EU) nr. 359/2011.

                     (2)

                     På grundlag af en gennemgang af Rådets afgørelse 2011/235/FUSP (2) har Rådet besluttet, at de restriktive foranstaltninger, der er fastsat deri, skal forlænges indtil den 13. april 2021.

                     (3)

                     Rådet har også besluttet, at oplysningerne vedrørende 82 personer i bilag I til forordning (EU) nr. 359/2011 bør ajourføres.

                     (4)

                     Bilag I til forordning (EU) nr. 359/2011 bør derfor ændres i overensstemmelse hermed —

               VEDTAGET DENNE FORORDNING:

            Artikel 1
            Bilag I til forordning (EU) nr. 359/2011 ændres som anført i bilaget til nærværende forordning.

            Artikel 2
            Denne forordning træder i kraft på dagen for offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 7. april 2020.

                  På Rådets vegne

                  Formand

               G. GRLIĆ RADMAN

            (1)  EUT L 100 af 14.4.2011, s. 1.

            (2)  Rådets afgørelse 2011/235/FUSP af 12. april 2011 om restriktive foranstaltninger over for visse personer og enheder på baggrund af situationen i Iran (EUT L 100 af 14.4.2011, s. 51).

            BILAG
            Oplysningerne om følgende personer i bilag I til forordning (EU) nr. 359/2011 affattes således:
            Personer

                           Navn

                           Identificerende oplysninger

                           Begrundelse

                           Opført på listen den

                           »1.

                           AHMADI-MOQADDAM Esmail

                           Fødested: Teheran (Iran)
                           Fødselsdato: 1961
                           Køn: mand

                           Tidligere seniorrådgiver vedrørende sikkerhedsanliggender for chefen for de væbnede styrkers generalstab. Chef for Irans nationale politi fra 2005 indtil begyndelsen af 2015. Også chef for det iranske IT-politi (opført på listen) fra januar 2011 indtil begyndelsen af 2015. Styrker under hans ledelse har gennemført brutale angreb mod fredelige protester og et voldeligt natligt angreb på sovesalene på Teheran Universitet den 15. juni 2009. På nuværende tidspunkt chef for Irans hovedkvarter til støtte for det yemenitiske folk.

                           12.4.2011

                           2.

                           ALLAHKARAM Hossein

                           Fødested: Najafabad (Iran)
                           Fødselsdato: 1945
                           Køn: mand

                           Leder af Koordineringsrådet for Ansar-e Hezbollah og tidligere general i IRGC. Medstifter af Ansar-e Hezbollah. Denne paramilitære styrke var ansvarlig for ekstrem vold under aktioner rettet mod studerende og universiteter i 1999, 2002 og 2009.
                           Han opretholder sin fremtrædende rolle i en organisation, der er parat til at krænke borgernes menneskerettigheder, herunder fremme aggression mod kvinder på grund af deres valg af beklædning.

                           12.4.2011

                           3.

                           ARAGHI (ERAGHI) Abdollah

                           Køn: mand
                           Titel: brigadegeneral

                           Brigadegeneral i IRGC. Leder af sikkerhedsafdelingen i de væbnede styrkers generalstab. Tidligere stedfortrædende leder af IRGC's landstyrker. Han er direkte og personligt ansvarlig for aktionen mod protestdemonstrationerne i løbet af sommeren 2009.

                           12.4.2011

                           4.

                           FAZLI Ali

                           Køn: mand
                           Titel: brigadegeneral

                           Chef for Kadetskolen Imam Hossein (siden 2018). Tidligere næstkommanderende i Basij (2009-2018), leder af IRGC's Seyyed al-Shohada-korps, provinsen Teheran (indtil februar 2010). Seyyed al-Shohada-korpset sørger for sikkerheden i provinsen Teheran og spillede en nøglerolle i den brutale undertrykkelse af demonstranter i 2009.

                           12.4.2011

                           6.

                           JAFARI Mohammad-Ali (alias »Aziz Jafari«)

                           Fødested: Yazd (Iran)
                           Fødselsdato: 1.9.1957
                           Køn: mand

                           Direktør for den sociale og kulturelle base Hazrat-e Baqiatollah. Tidligere øverstbefalende for IRGC (september 2007 — april 2019). IRGC og Sarollahbasen under ledelse af general Mohammad-Ali (Aziz) Jafari har spillet en nøglerolle i den ulovlige indblanding i præsidentvalget i 2009 og i at anholde og tilbageholde politiske aktivister og deltage i sammenstød med demonstranter på gaden.

                           12.4.2011

                           7.

                           KHALILI Ali

                           Køn: mand

                           IRGC-general i en fremtrædende rolle på Sarollahbasen. Han underskrev et brev, der den 26. juni 2009 blev sendt til Sundhedsministeriet, og som forbød forelæggelse af dokumenter eller lægejournaler til personer, der var blevet såret eller hospitalsindlagt under begivenhederne efter valget.

                           12.4.2011

                           8.

                           MOTLAGH Bahram Hosseini

                           Køn: mand

                           Tidligere leder af hærkommando- og generalstabsakademiet (DAFOOS). Tidligere leder af the IRGC's Seyyed al-Shohada-korps, provinsen Teheran. Seyyed al-Shohada-korpset spillede en nøglerolle i organiseringen af undertrykkelsen af protesterne i 2009.

                           12.4.2011

                           9.

                           NAQDI Mohammad-Reza

                           Fødested: Najaf (Irak)
                           Fødselsdato: ca. 1952
                           Køn: mand
                           Titel: brigadegeneral

                           Vicekoordinator for Den Islamiske Revolutionsgarde (IRGC). Tidligere vicechef i IRGC for kulturelle og sociale anliggender. Tidligere øverstbefalende for Basij (2009-2016). Som øverstbefalende for IRGC's Basij-styrker var Naqdi ansvarlig for eller meddelagtig i Basijovergrebene i slutningen af 2009, herunder den voldelige reaktion på ashurademonstrationerne i december 2009, der resulterede i op til 15 døde og anholdelsen af hundreder af demonstranter. Inden udnævnelsen til øverstbefalende for Basij i oktober 2009 var Naqdi leder af den efterretningsenhed i Basij, der var ansvarlig for afhøring af dem, der var blevet anholdt under aktionerne efter valget.

                           12.4.2011

                           10.

                           RADAN Ahmad-Reza

                           Fødested: Isfahan (Iran)
                           Fødselsdato: 1963
                           Køn: mand

                           Leder af de iranske retshåndhævende styrkers center for strategiske studier, et organ med forbindelse til det nationale politi. Vicechef for Irans nationale politi indtil juni 2014. Som vicechef for det nationale politi fra 2008 var Radan ansvarlig for politistyrkernes overfald og mord på samt vilkårlige anholdelser og tilbageholdelser af demonstranter. På nuværende tidspunkt øverstbefalende for IRGC med ansvar for uddannelsen af irakiske »antiterror«-styrker.

                           12.4.2011

                           11.

                           RAJABZADEH Azizollah

                           Køn: mand

                           Rådgiver for Teherans borgmester. Tidligere leder af Teherans katastrofeberedskabsorganisation (2010-2013). Som leder af Teherans politi indtil januar 2010 var han ansvarlig for voldelige politiangreb mod demonstranter og studerende. Som øverstbefalende for de retshåndhævende styrker i Teheran og omegn var Azizollah Rajabzadeh den højest rangerende blandt de anklagede i sagen om overgreb i Kahrizakfængslet i december 2009.

                           12.4.2011

                           12.

                           SAJEDI-NIA Hossein

                           Køn: mand

                           Næstkommanderende for politiets operationer. Tidligere leder af Teherans politi, tidligere vicechef for Irans nationale politi med ansvar for politioperationer. Han er ansvarlig for på vegne af Indenrigsministeriet at koordinere nedkæmpelsesindsatsen i den iranske hovedstad.

                           12.4.2011

                           13.

                           TAEB Hossein

                           Fødested: Teheran (Iran)
                           Fødselsdato: 1963
                           Køn: mand

                           Chef for IRGC's efterretningsorganisation siden oktober 2009. Hans ansvarsområder blev udvidet i maj 2019 med sammenlægningen af kontoret for vicechefen for IRGC's strategiske efterretningstjeneste og IRGC's efterretningsorganisation. Øverstbefalende for Basij indtil oktober 2009. Styrker under hans kommando har deltaget i masseoverfald, mord, fængsling og tortur over for fredelige demonstranter.

                           12.4.2011

                           14.

                           SHARIATI Seyeed Hassan

                           Køn: mand

                           Rådgiver for og medlem af højesterets 28. afdeling. Leder af retsvæsenet i Mashhad indtil september 2014. Retssager under hans myndighed har været summariske og er blevet ført for lukkede døre i strid med de anklagedes grundlæggende rettigheder og på grundlag af tilståelser, der er fremkommet under pres og tortur. Henrettelseskendelser er blevet udstedt en masse, og dødsdommene er således blevet afsagt uden behørig overholdelse af retfærdige rettergangsprocedurer.

                           12.4.2011

                           15.

                           DORRI-NADJA-FABADI Ghorban-Ali

                           Fødested: Najafabad (Iran)
                           Fødselsdato: 1945
                           Køn: mand

                           Medlem af Ekspertrådet og repræsentant for den øverste leder i Markaziprovinsen (»Centralprovinsen«) og chef for den højeste forvaltningsdomstol. Offentlig anklager i Iran indtil september 2009 og tidligere efterretningsminister under præsident Khatami. Som offentlig anklager i Iran gav han ordre til og førte tilsyn med skueprocesserne efter de første demonstrationer efter valget, hvor de anklagede blev nægtet deres rettigheder og advokatbistand.

                           12.4.2011

                           16.

                           HADDAD Hassan (alias Hassan ZAREH DEHNAVI)

                           Køn: mand

                           Tidligere vicesikkerhedsofficer ved Teherans Revolutionsdomstol. Tidligere dommer ved Teherans Revolutionsdomstol, afdeling 26. Han var ansvarlig for sagerne om de internerede i forbindelse med kriserne efter valget og rettede regelmæssigt trusler mod de interneredes familier for at bringe dem til tavshed. Han medvirkede til at udstede fængslingskendelser til Kahrizakfængslet i 2009. I november 2014 blev hans rolle i interneredes dødsfald officielt anerkendt af de iranske myndigheder.

                           12.4.2011

                           17.

                           SOLTANI Hodjatoleslam Seyed Mohammad

                           Køn: mand

                           Leder af organisationen for islamisk propaganda i provinsen Khorasan-Razavi. Dommer ved Teherans Revolutionsdomstol indtil 2013. Retssager under hans myndighed har været summariske og er blevet ført for lukkede døre i strid med de anklagedes grundlæggende rettigheder. Henrettelseskendelser er blevet udstedt en masse, og dødsdommene er således blevet afsagt uden behørig overholdelse af retfærdige rettergangsprocedurer.

                           12.4.2011

                           18.

                           HEYDARIFAR Ali-Akbar

                           Køn: mand

                           Tidligere dommer ved Teherans Revolutionsdomstol. Han deltog i retssagerne mod demonstranterne. Han blev udspurgt af domstolsmyndighederne om overgrebene i Kahrizak. Han medvirkede til at udstede fængslingskendelser med henblik på overførelse af internerede til Kahrizakfængslet i 2009. I november 2014 blev hans rolle i interneredes dødsfald officielt anerkendt af de iranske myndigheder.

                           12.4.2011

                           19.

                           JAFARI-DOLA-TABADI Abbas

                           Fødested: Yazd (Iran)
                           Fødselsdato: 1953
                           Køn: mand

                           Tidligere offentlig anklager i Teheran (august 2009 — april 2019). Dolatabadis kontor rejste tiltale mod en lang række demonstranter, herunder personer, som deltog i ashurademonstrationerne i december 2009. Han beordrede lukningen af Karroubis kontor i september 2009 og anholdelse af adskillige reformpolitikere, og han nedlagde forbud mod to reformpartier i juni 2010. Hans kontor anklagede demonstranter for muharaba, dvs. fjendskab mod Gud, hvilket er forbundet med dødsstraf, og nægtede personer, der stod til dødsstraf, en retfærdig rettergang. Hans kontor slog også ned på og anholdt reformtilhængere, menneskerettighedsaktivister og mediefolk som led i en bred indsats mod den politiske opposition.
                           I oktober 2018 meddelte han medierne, at fire tilbageholdte iranske miljøaktivister skulle anklages for at »så korruption på jorden«, en anklage, der medfører dødsstraf.

                           12.4.2011

                           20.

                           MOGHISSEH Mohammad (alias NASSERIAN)

                           Køn: mand

                           Dommer, leder af Teherans Revolutionsdomstol, afdeling 28. Anses også for at være ansvarlig for fordømmelser af medlemmer af bahaisamfundet. Han har behandlet de sager, der blev rejst efter valget. Han har afsagt langvarige fængselsdomme efter uretfærdige retssager til samfundsaktivister, politiske aktivister og journalister og adskillige dødsdomme til demonstranter, samfundsaktivister og politiske aktivister.

                           12.4.2011

                           21.

                           MOHSENI-EJEI Gholam-Hossein

                           Fødested: Ejiyeh
                           Fødselsdato: ca. 1956
                           Køn: mand

                           Medlem af Mæglernes Råd. Offentlig anklager i Iran siden september 2009 og stedfortrædende leder af og talsmand for retsvæsenet. Tidligere efterretningsminister under valget i 2009. Mens han var efterretningsminister under valget i 2009, var efterretningsagenter under hans ledelse ansvarlige for fængsling, tortur og fremtvingelse af falske tilståelser under pres fra hundreder af aktivister, journalister, dissidenter og reformpolitikere. Desuden blev politikere tvunget til at fremsætte falske tilståelser under uudholdelige forhør, som omfattede tortur, overgreb, afpresning og trusler mod familiemedlemmer.

                           12.4.2011

                           22.

                           MORTAZAVI Said

                           Fødested: Meybod, Yazd (Iran)
                           Fødselsdato: 1967
                           Køn: mand

                           Offentlig anklager i Teheran indtil august 2009. Som offentlig anklager i Teheran udstedte han en stående ordre, der blev brugt til at fængsle hundreder af aktivister, journalister og studerende. I januar 2010 blev han efter en parlamentarisk undersøgelse holdt direkte ansvarlig for at fængsle tre fanger, som efterfølgende døde under tilbageholdelsen. Han blev suspenderet fra embedet i august 2010, efter at det iranske retsvæsen havde undersøgt hans rolle i, at de tre mænd, der var fængslet på hans ordre efter valget, var afgået ved døden. I november 2014 blev hans rolle i interneredes dødsfald officielt anerkendt af de iranske myndigheder. Han blev den 19. august 2015 frikendt af en iransk domstol for anklager i forbindelse med tortur mod tre unge mænd og disses død på tilbageholdelsescentret i Kahrizak i 2009.

                           12.4.2011

                           23.

                           PIR-ABASSI Abbas

                           Køn: mand

                           Dommer ved en afdeling for straffesager. Tidligere dommer ved Teherans Revolutionsdomstol, afdeling 26. Han var ansvarlig for retssagerne efter valget. Han har afsagt langvarige fængselsdomme efter uretfærdige retssager mod menneskerettighedsaktivister og afsagt adskillige dødsdomme til demonstranter.

                           12.4.2011

                           24.

                           MORTAZAVI Amir

                           Køn: mand

                           Stedfortrædende leder af enheden for sociale anliggender og kriminalitetsforebyggelse ved retsvæsenet i provinsen Khorasan-Razavi. Viceanklager i Mashhad i hvert fald indtil 2015. Retssager under hans ledelse har været summariske og er blevet ført for lukkede døre i strid med de anklagedes grundlæggende rettigheder. Henrettelseskendelser er blevet udstedt en masse, og dødsdommene er således blevet afsagt uden behørig overholdelse af retfærdige rettergangsprocedurer.

                           12.4.2011

                           25.

                           SALAVATI Abdolghassem

                           Køn: mand

                           Dommer, leder af Teherans Revolutionsdomstol, afdeling 15. Dommer ved Teherans domstol. Ansvarlig for retssagerne efter valget og den dommer, der ledede skueprocesserne i sommeren 2009, hvor han dødsdømte to monarkister, der deltog i skueprocesserne. Han har idømt over hundrede politiske fanger, menneskerettighedsaktivister og demonstranter langvarige fængselsstraffe.
                           I 2018 viste rapporter, at han fortsatte med at afsige lignende domme uden behørig overholdelse af retfærdige rettergangsprocedurer.

                           12.4.2011

                           26.

                           SHARIFI Malek Adjar (alias SHARIFI Malek Ajdar)

                           Køn: mand

                           Dommer ved højesteret, leder af 43. afdeling. Tidligere leder af retsvæsenet i Østaserbajdsjan. Han var ansvarlig for retssagen mod Sakineh Mohammadi-Ashtiani.

                           12.4.2011

                           27.

                           ZARGAR Ahmad

                           Køn: mand

                           Dommer ved Retten for Særlig Økonomisk Korruptions 2. afdeling. Leder af organisationen »Organization for the Preservation of Morality«. Tidligere dommer, Teherans Appelret, afdeling 36.
                           Han har stadfæstet langvarige fængselsstraffe og dødsdomme til demonstranter

                           12.4.2011

                           28.

                           YASAGHI Ali-Akbar

                           Køn: mand

                           Dommer ved højesteret, leder af 44. afdeling. Administrerende vicedirektør for Setad-e Dieh-fonden. Retspræsident ved Teherans Revolutionsdomstol (2001-2011). Retssager under hans myndighed har været summariske og er blevet ført for lukkede døre i strid med de anklagedes grundlæggende rettigheder. Henrettelseskendelser er blevet udstedt en masse (op til 550 mellem sommeren 2009 og sommeren 2011), og dødsdommene er således blevet afsagt uden behørig overholdelse af retfærdige rettergangsprocedurer.

                           12.4.2011

                           29.

                           BOZORGNIA Mostafa

                           Køn: mand

                           Leder af Evinfængslets afdeling 350. Han har ved en række lejligheder ladet de indsatte blive udsat for uforholdsmæssig vold.

                           12.4.2011

                           30.

                           ESMAILI Gholam-Hossein

                           Køn: mand

                           Talsmand for retsvæsenet siden april 2019. Tidligere leder af domstolene i Teheran. Tidligere leder af Irans fængselsorganisation. I egenskab heraf var han medansvarlig for massefængslingen af politiske demonstranter og mørklægningen af de overgreb, der skete i fængselssystemet.

                           12.4.2011

                           31.

                           SEDAQAT (alias Sedaghat) Farajollah

                           Køn: mand

                           Assisterende sekretær i den centrale fængselsadministration i Teheran. Leder af Evinfængslet i Teheran indtil oktober 2010, en periode, hvor der blev anvendt tortur. Han var fængselsbetjent og anvendte ved talrige lejligheder trusler og pres over for de indsatte.

                           12.4.2011

                           32.

                           ZANJIREI Mohammad-Ali

                           Køn: mand

                           Som seniorrådgiver for lederen og stedfortrædende leder af det iranske fængselsvæsen var han ansvarlig for alvorlige krænkelser af de indsattes menneskerettigheder. Administrerede et system, hvor indsatte var udsat for overgreb, tortur og umenneskelig/nedværdigende behandling og var indkvarteret under meget ringe forhold.

                           12.4.2011

                           33.

                           ABBASZADEH-MESHKINI Mahmoud

                           Køn: mand

                           Rådgiver for Irans høje råd for menneskerettigheder. Tidligere sekretær for det høje råd for menneskerettigheder. Tidligere guvernør i Ilamprovinsen. Indenrigsministeriets tidligere politiske direktør. Han var som chef for Artikel 10-Udvalget vedrørende Loven om Politiske Partiers og Gruppers Aktiviteter ansvarlig for at give tilladelse til demonstrationer og andre offentlige begivenheder og for at registrere politiske partier.
                           I 2010 suspenderede han de aktiviteter, som to politiske reformpartier, der er knyttet til Mousavi — Islamic Iran Participation Front og Islamic Revolution Mujahedeen Organisation — udfoldede. Han har siden 2009 konsekvent og konstant forbudt alle ikkestatslige forsamlinger og dermed nægtet den forfatningsmæssige ret til at protestere, hvilket har ført til mange anholdelser af fredelige demonstranter i strid med forsamlingsfriheden.
                           I 2009 nægtede han også at give oppositionen tilladelse til at afholde en mindehøjtidelighed for de mennesker, der blev dræbt under protesterne i forbindelse med præsidentvalget.

                           10.10.2011

                           34.

                           AKBARSHAHI Ali-Reza

                           Køn: mand

                           Tidligere generaldirektør for Irans hovedkvarter for narkotikakontrol (alias hovedkvarteret for narkotikabekæmpelse). Tidligere leder af Teherans politi. Under hans ledelse var politistyrken ansvarlig for ulovlig magtanvendelse mod mistænkte under anholdelse og varetægtsfængsling. Teherans politi var også involveret i razziaer mod sovesalene på Teherans universitet i juni 2009, hvor flere end 100 studerende blev såret af politiet og Basiji ifølge en iransk Majliskommission. På nuværende tidspunkt chef for jernbanepolitiet.

                           10.10.2011

                           35.

                           AKHARIAN Hassan

                           Køn: mand

                           Inspektør for afdeling 1 i Radjaishahrfængslet i Karadj indtil juli 2010. Flere tidligere fanger har berettet om hans anvendelse af tortur og om ordrer, som han gav for at hindre fangerne i at modtage lægehjælp. Ifølge en skriftlig beretning fra en fange i Radjaishahrfængslet slog alle fængselsbetjentene ham brutalt med Akharians fulde vidende. Der findes desuden mindst én beretning om en fange, som blev mishandlet og døde, nemlig Mohsen Beikvand, mens Akharian var inspektør. Beikvand døde i september 2010. Andre fanger hævder troværdigt, at han blev slået ihjel efter instruks fra Hassan Akharian.

                           10.10.2011

                           36.

                           AVAEE Seyyed Ali-Reza (alias AVAEE Seyyed Alireza)

                           Køn: mand

                           Justitsminister. Tidligere direktør for kontoret for særlige undersøgelser. Indtil juli 2016 viceindenrigsminister og leder af det offentlige register. Rådgiver for disciplinærdomstolen for dommere siden april 2014. Tidligere præsident for domstolene i Teheran. Han har som præsident for domstolene i Teheran været ansvarlig for krænkelser af menneskerettighederne, vilkårlige anholdelser, nægtelse af fangers rettigheder og et højt antal henrettelser.

                           10.10.2011

                           37.

                           BANESHI Jaber

                           Køn: mand

                           Leder af afdeling 22 i Shiraz' Appelret fra november 2011. Anklager i Shiraz indtil oktober 2011. Var anklager under bombesagen i Shiraz i 2008, som regimet anvendte til at dømme andre personer uden tilknytning hertil til døden. Han har idømt dødsstraffe og andre strenge straffe til mindretal og derved bl.a. krænket deres ret til en retfærdig rettergang og til beskyttelse mod vilkårlig tilbageholdelse.

                           10.10.2011

                           38.

                           FIRUZABADI Maj-Gen Dr Seyyed Hasan (alias FIRUZABADI Maj-Gen Dr Seyed Hassan, FIROUZABADI Maj-Gen Dr Seyyed Hasan, FIRUZABADI Maj-Gen Dr Seyed Hassan)

                           Fødested: Mashhad
                           Fødselsdato: 3.2.1951
                           Køn: mand

                           Som stabschef for Irans væbnede styrker (1989-2016) var han den øverste militære befalingsmand, der var ansvarlig for ledelsen af alle militære divisioner og politikker, herunder Den Islamiske Revolutionsgarde (IRGC) og politiet. I 2009 gennemførte styrker under hans formelle kommandovej en brutal undertrykkelse af fredelige demonstranter og massetilbageholdelser.
                           I øjeblikket militærrådgiver for den øverste leder og medlem af det øverste nationale sikkerhedsråd (SNSC) og Mæglernes Råd.

                           10.10.2011

                           39.

                           GANJI Mostafa Barzegar

                           Køn: mand

                           Offentlig anklager i Qom (2008-2017), nu leder af generaldirektoratet for fængsler. Han var ansvarlig for vilkårlig tilbageholdelse og mishandling af dusinvis af lovovertrædere i Qom. Han var medskyldig i grove krænkelser af retten til en retfærdig rettergang ved at bidrage til overdreven og stigende anvendelse af dødsstraf og en markant forøgelse af antallet af henrettelser i 2009/2010.

                           10.10.2011

                           40.

                           HABIBI Mohammad Reza

                           Køn: mand

                           Isfahans statsadvokat. Tidligere leder af Justitsministeriets kontor i Yazd. Isfahans tidligere viceanklager. Medvirker i retssager, hvor de tiltalte nægtes en retfærdig rettergang — såsom Abdollah Fathi, der blev henrettet i maj 2011, efter at hans ret til at blive hørt og spørgsmålene vedrørende hans psykiske sundhed blev ignoreret af Habibi i retssagen mod ham i marts 2010. Han var derfor medskyldig i en alvorlig krænkelse af retten til en retfærdig rettergang, hvilket bidrog til en markant stigning i antallet af henrettelser i 2011.

                           10.10.2011

                           41.

                           HEJAZI Mohammad

                           Fødested: Ispahan
                           Fødselsdato: 1956
                           Køn: mand

                           Som IRGC-general har han spillet en hovedrolle i forbindelse med intimidering af og trusler mod Irans »fjender«. Som tidligere chef for IRGC's Sarollahkorps i Teheran og tidligere chef for Basijstyrkerne spillede han en central rolle i forbindelse med overgrebene på demonstranter efter valget i 2009.

                           10.10.2011

                           43.

                           JAVANI Yadollah

                           Køn: mand

                           Næstkommanderende for politiske anliggender i IRGC. Han gjorde utallige forsøg på at undertrykke ytringsfrihed og fri debat gennem sine offentlige erklæringer, der støttede anholdelse og afstraffelse af demonstranter og anderledes tænkende. Han var en af de første højtstående embedsmænd, der i 2009 krævede, at Moussavi, Karroubi og Khatami blev anholdt. Han støttede brugen af teknikker, der krænker retten til en retfærdig rettergang, herunder offentlige tilståelser, og han har offentliggjort indhold af forhør inden rettergang. Bevismateriale viser også, at han har accepteret brugen af vold over for demonstranter, og som fuldgyldigt medlem af IRGC har han højst sandsynligt været klar over brugen af meget barske forhørsmetoder for at fremtvinge tilståelser.

                           10.10.2011

                           44.

                           JAZAYERI Massoud

                           Køn: mand
                           Titel: brigadegeneral

                           Inden for Irans væbnede styrkers fælles militærstab var brigadegeneral Massoud Jazayeri vicestabschef for kulturelle anliggender og medieanliggender (alias statsforsvarets PR-hovedkvarter). Han medvirkede som vicestabschef aktivt til undertrykkelsen af protester i 2009. I et interview i Kayhan advarede han om, at mange af de protesterende i og uden for Iran er blevet identificeret og vil komme under behandling på rette tidspunkt.
                           Han har åbent opfordret til undertrykkelse af udenlandske massemediers kontorer og den iranske opposition. I 2010 anmodede han regeringen om at vedtage strengere love over for iranere, der samarbejder med udenlandske medier.

                           10.10.2011

                           45.

                           JOKAR Mohammad Saleh

                           Køn: mand

                           Deputeret for parlamentariske anliggender for Revolutionsgarden. Fra 2011 til 2016 parlamentsdeputeret for Yazdprovinsen og medlem af det parlamentariske udvalg for national sikkerhed og udenrigspolitik. Tidligere øverstbefalende for de studerendes Basijstyrker.
                           I denne rolle var han aktivt involveret i undertrykkelsen af protester og indoktrinering af børn og unge med henblik på at fortsætte undertrykkelsen af ytringsfrihed og meningsforskelle. Som medlem af det parlamentariske udvalg for national sikkerhed og udenrigspolitik støttede han offentligt undertrykkelsen af oppositionen til regeringen.

                           10.10.2011

                           46.

                           KAMALIAN Behrouz
                           (alias Hackers Brain, Behrooz_Ice)

                           Fødested: Teheran (Iran)
                           Fødselsdato: 1983
                           Køn: mand

                           Leder af cybergruppen »Ashiyaneh«, der er knyttet til det iranske styre. »Ashiyaneh« Digital Security, der er grundlagt af Behrouz Kamalian, er ansvarlig for intensive cyberindgreb mod både indenlandske modstandere og reformister og udenlandske institutioner. Kamalians Ashiyaneh-organisations arbejde har støttet styrets hårde kurs mod oppositionen, der har omfattet utallige alvorlige krænkelser af menneskerettighederne.

                           10.10.2011

                           47.

                           KHALILOLLAHI Moussa (alias KHALILOLLAHI Mousa, ELAHI Mousa Khalil)

                           Køn: mand

                           Tabriz' anklager. Han var inddraget i Sakineh Mohammadi-Ashtianis sag og er medvirkende til alvorlige krænkelser af retten til en retfærdig rettergang.

                           10.10.2011

                           48.

                           MAHSOULI Sadeq (alias MAHSULI, Sadeq)

                           Fødested: Oroumieh (Iran)
                           Fødselsdato: 1959/60
                           Køn: mand

                           Rådgiver for tidligere præsident Mahmoud Ahmadinejad og nuværende medlem af Mæglernes Råd og vicechef for Perseverance Front. Minister for velfærd og social sikring mellem 2009 og 2011. Indenrigsminister indtil august 2009. Som indenrigsminister havde Mahsouli ansvaret for alle politistyrkerne, indenrigsministeriets sikkerhedsagenter og de civilklædte agenter. Styrkerne under hans ledelse var ansvarlige for angrebene på Teherans universitets sovesale den 14. juni 2009 og for torturen af studerende i ministeriets kælder (den berygtede 4. kælderetage). Andre protesterende blev alvorligt mishandlet i tilbageholdelsescentret i Kahrizak, som politiet drev under Mahsoulis kontrol.

                           10.10.2011

                           49.

                           MALEKI Mojtaba

                           Køn: mand

                           Vicekontorchef i Justitsministeriet i provinsen Khorasan Razavi. Tidligere anklager i Kermanshah. Har spillet en rolle i forbindelse med det høje antal af dødsdomme, der afsiges i Iran, herunder ved at føre retssagerne mod syv fanger dømt for narkotikahandel, som blev hængt den samme dag den 3. januar 2010 i centralfængslet i Kermanshah.

                           10.10.2011

                           50.

                           OMIDI Mehrdad (alias Reza; OMIDI Reza)

                           Køn: mand

                           Chef for politiafdeling VI, efterforskningsafdelingen. Tidligere leder af det iranske politis efterretningstjeneste. Tidligere leder af det iranske politis enhed for IT-kriminalitet. Han var ansvarlig for tusindvis af efterforskninger i forbindelse med og tiltaler mod reformister og politiske modstandere, der bruger internettet. Han var dermed ansvarlig for alvorlige krænkelser af menneskerettighederne gennem undertrykkelse af personer, der tager til orde til forsvar for deres legitime rettigheder, herunder ytringsfriheden, under og efter »Den Grønne Bevægelse« i 2009.

                           10.10.2011

                           51.

                           SALARKIA Mahmoud

                           Køn: mand
                           Tidligere direktør for Teherans fodboldklub »Persepolis«

                           Tidligere leder af Benzin- og Transportkommissionen i Teheran by. Teherans offentlige viceanklager for fængselsanliggender under aktionerne i 2009. Som Teherans offentlige viceanklager for fængselsanliggender var han direkte ansvarlig for mange af arrestordrerne mod uskyldige, fredelige demonstranter og aktivister. Mange rapporter fra menneskerettighedsforkæmpere viser, at stort set alle de anholdte på hans ordre sad i enecelle uden adgang til deres advokat eller familie og uden tiltale, af forskellig varighed, ofte under forhold, som svarer til tvungen forsvinding. Ofte blev deres familier ikke underrettet om anholdelsen. Han arbejder i øjeblikket som advokat.

                           10.10.2011

                           52.

                           KHODAEI SOURI Hojatollah

                           Fødested: Selseleh (Iran)
                           Fødselsdato: 1964
                           Køn: mand

                           Medlem af komitéen for national sikkerhed og udenrigspolitik. Parlamentsdeputeret for Lorestanprovinsen. Medlem af Parlamentets Kommission for Udenrigs- og Sikkerhedspolitik. Leder af Evinfængslet indtil 2012. Tortur var almindeligt i Evinfængslet, mens Souri var leder. I afdeling 209 blev mange aktivister holdt indespærret på grund af deres fredelige aktiviteter i opposition til den siddende regering.

                           10.10.2011

                           53.

                           TALA Hossein (alias TALA Hosseyn)

                           Køn: mand

                           Borgmester i Eslamshahr. Tidligere iransk parlamentsmedlem. Tidligere generalguvernør (»Farmandar«) for Teheranprovinsen indtil september 2010, ansvarlig for politiets indgriben og dermed for undertrykkelsen af demonstrationer. Han modtog en pris i december 2010 for sin rolle i undertrykkelsen efter valget.

                           10.10.2011

                           54.

                           TAMADDON Morteza (alias TAMADON Morteza)

                           Fødested: Shahr Kord-Isfahan
                           Fødselsdato: 1959
                           Køn: mand

                           Tidligere chef for Teheranprovinsens offentlige sikkerhedsråd. IRGC's tidligere generalguvernør for Teheranprovinsen. I sin egenskab af guvernør og chef for Teheranprovinsens offentlige sikkerhedsråd havde han det overordnede ansvar for alle de undertrykkelsesaktiviteter, der udføres af IRGC i Teheranprovinsen, herunder indgrebene over for de politiske protester siden juni 2009. På nuværende tidspunkt bestyrelsesmedlem på Khajeh Nasireddin Tusi University of Technology.

                           10.10.2011

                           55.

                           ZEBHI Hossein

                           Køn: mand

                           Første stedfortrædende rådgiver for domstolene og dommer ved højesteret. Irans offentlige viceanklager (2007-2015). I denne rolle var han ansvarlig for retssager, som blev anlagt efter protesterne efter valget i 2009 og gennemført i strid med menneskerettighederne. Også i denne rolle har han accepteret uforholdsmæssige straffe for narkotikakriminalitet.

                           10.10.2011

                           56.

                           BAHRAMI Mohammad-Kazem

                           Køn: mand

                           Leder af forvaltningsdomstolen. Han var medvirkende til undertrykkelsen af fredelige demonstranter i 2009 som chef for de væbnede styrkers retsvæsen.

                           10.10.2011

                           57.

                           HAJMOHAM-MADI Aziz (alias Aziz Hajmohammadi, Noorollah Azizmohammadi)

                           Fødested: Teheran (Iran)
                           Fødselsdato: 1948
                           Køn: mand

                           Dommer ved Teheranprovinsens straffedomstol. Han har arbejdet i retsvæsenet siden 1971 og var involveret i flere retssager mod demonstranter, bl.a. retssagen mod Abdol-Reza Ghanbari, en lærer, der blev anholdt i januar 2010 og dømt til døden for sine politiske aktiviteter.

                           10.10.2011

                           58.

                           BAGHERI Mohammad-Bagher

                           Køn: mand

                           Dommer ved højesteret siden december 2015. Tidligere næstformand for Sydkhorasanprovinsens retsforvaltning med ansvar for kriminalitetsforebyggelse. Ud over hvad han i juni 2011 har vedgået, nemlig 140 henrettelser mellem marts 2010 og marts 2011, skal der hemmeligt have fundet omkring hundrede andre henrettelser sted i samme periode i Sydkhorasanprovinsen, uden at hverken familierne eller advokaterne blev underrettet om det. Han var derfor medskyldig i en alvorlig krænkelse af retten til en retfærdig rettergang, hvilket bidrog til et højt antal dødsstraffe.

                           10.10.2011

                           59.

                           BAKHTIARI Seyyed Morteza

                           Fødested: Mashhad (Iran)
                           Fødselsdato: 1952
                           Køn: mand

                           Formand for Imam Khomeini Relief Foundation (siden juli 2019). Tidligere vicedirektør for Imam Reza-helligdommen. Tidligere embedsmand ved den særlige gejstlige domstol. Tidligere justitsminister fra 2009 til 2013. I løbet af hans tid som justitsminister faldt fængselsforholdene i Iran til langt under de accepterede internationale standarder, og der foregik udbredt mishandling af fangerne. Han spillede desuden en hovedrolle i forbindelse med truslerne mod og chikanen af iranerne i udlandet ved at annoncere oprettelsen af en særdomstol, som specifikt skal tage sig af de iranere, der bor i udlandet. Han havde også ansvar for en markant forøgelse af antallet af henrettelser i Iran, herunder hemmelige henrettelser, som ikke blev meddelt af regeringen, og henrettelser for narkotikarelaterede overtrædelser.

                           10.10.2011

                           60.

                           HOSSEINI Dr Mohammad (alias HOSSEYNI, Dr Seyyed Mohammad; Seyed, Sayyed og Sayyid)

                           Fødested: Rafsanjan, Kerman
                           Fødselsdato: 1961
                           Køn: mand

                           Rådgiver for tidligere præsident Mahmoud Ahmadinejad og talsmand for den kompromisløse politiske gruppering YEKTA. Minister for kultur og islamisk vejledning (2009-2013). Han var tidligere i IRGC og var medvirkende i undertrykkelsen af journalister.

                           10.10.2011

                           61.

                           MOSLEHI Heydar (alias MOSLEHI Heidar; MOSLEHI Haidar)

                           Fødested: Isfahan (Iran)
                           Fødselsdato: 1956
                           Køn: mand

                           Repræsentant for den øverstbefalende for Irans væbnede styrkers ideologisk-politiske kontor (siden 2018). Tidligere rådgiver vedrørende den øverste retsvidenskab i IRGC. Leder af organisationen for publikationer om præsteskabets rolle i krig. Tidligere efterretningsminister (2009-2013). Under hans ledelse fortsatte Efterretningsministeriet praksissen med udbredte vilkårlige tilbageholdelser og forfølgelse af protesterende og systemkritikere. Efterretningsministeriet driver Evinfængslets afdeling 209, hvor mange aktivister har været indespærret på grund af deres fredelige aktiviteter i opposition til den siddende regering. Forhørsledere fra Efterretningsministeriet har udsat fanger i afdeling 209 for prygl samt psykisk og seksuel mishandling.

                           10.10.2011

                           62.

                           ZARGHAMI Ezzatollah

                           Fødested: Dezful (Iran)
                           Fødselsdato: 22. juli 1959
                           Køn: mand

                           Medlem af det øverste råd for cyberspace og kulturrevolutionsrådet. Tidligere leder af Islamic Republic of Iran Broadcasting (IRIB) indtil november 2014. Under hans ansættelse hos IRIB var han ansvarlig for alle programlægningsbeslutninger. I august 2009 og december 2011 viste IRIB tvungne tilståelser fra fanger og en serie af skueprocesesser. Dette er en klar krænkelse af de internationale bestemmelser om retten til en retfærdig rettergang.

                           23.3.2012

                           63.

                           TAGHIPOUR Reza

                           Fødested: Maragheh (Iran)
                           Fødselsdato: 1957
                           Køn: mand

                           Medlem af det øverste råd for cyberspace. Medlem af Teherans byråd. Tidligere minister for information og kommunikation (2009-2012).
                           Var som minister for information en af de øverste ansvarlige for censur og kontrol med internetaktiviteter og alle andre former for kommunikation (navnlig mobiltelefoner). Forhørsledere benytter under forhør af politiske fanger disses personlige oplysninger, mails og meddelelser. Ved flere lejligheder siden præsidentvalget i 2009 og i forbindelse med gadedemonstrationer er mobiltelefonlinjer og afsendelse af SMS'er blevet afbrudt, satellit-TV-kanaler er blevet blokeret, og internetforbindelsen er blevet afbrudt lokalt eller i det mindste gjort langsommere.

                           23.3.2012

                           64.

                           KAZEMI Toraj

                           Køn: mand

                           Chef for afdelingen for Teheran og omegn af IT-politiet, som EU har opført på listen. Som sådan har han varslet en kampagne til rekruttering af statslige hackere med henblik på at opnå større kontrol med oplysninger på internettet og angribe »skadelige« websteder.

                           23.3.2012

                           65.

                           LARIJANI Sadeq

                           Fødested: Najaf (Irak)
                           Fødselsdato: 1960 eller august 1961
                           Køn: mand

                           Udnævnt til chef for Mæglernes Råd den 29. december 2018. Chef for retsvæsenet fra 2009. Chefen for retsvæsenet skal give sit samtykke til og underskrive hver straf for qisas (gengældelse), hodoud (forbrydelse mod gud) og ta'zirat (forbrydelse mod staten). Disse omfatter domme, der indebærer dødsstraf, piskning og amputation. Han har i denne forbindelse overtrådt internationale standarder og personligt underskrevet talrige dødsdomme, herunder stening, henrettelser ved hængning, henrettelse af mindreårige og offentlige henrettelser, hvor fanger eksempelvis er blevet hængt fra broer foran tusindvis af forsamlede mennesker. Han har derfor bidraget til et højt antal henrettelser. Han har også tilladt idømmelse af fysisk afstraffelse, såsom amputationer og drypning af syre i øjnene på den dømte. Siden Sadeq Larijani tiltrådte sit embede, er antallet af vilkårlige anholdelser af politiske fanger, menneskerettighedsforkæmpere og minoriteter steget markant. Sadeq Larijani bærer også ansvaret for den systemiske manglende overholdelse af retten til en retfærdig rettergang i de iranske retsprocedurer.

                           23.3.2012

                           66.

                           MIRHEJAZI Ali

                           Køn: mand

                           En del af den øverste leders inderkreds, en af de ansvarlige for de foranstaltninger til undertrykkelse af protester, som er blevet gennemført siden 2009, og har tilknytning til de ansvarlige for undertrykkelse af protesterne.

                           23.3.2012

                           67.

                           SAEEDI Ali

                           Køn: mand

                           Repræsentant for den øverste åndelige leder i IRGC siden 1995 efter at have haft hele sin karriere i militæret, nærmere bestemt inden for IRGC's efterretningstjeneste. Han er i kraft af denne officielle rolle det afgørende forbindelsesled mellem ordrerne fra den øverste åndelige leders kontor og IRGC's undertrykkelsesapparat.

                           23.3.2012

                           68.

                           RAMIN Mohammad-Ali

                           Fødested: Dezful (Iran)
                           Fødselsdato: 1954
                           Køn: mand

                           Generalsekretær for World Holocaust Foundation, der blev oprettet ved konferencen International Conference to Review the Global Vision of the Holocaust i 2006, som Ramin var ansvarlig for at tilrettelægge på vegne af Irans regering. Som viceminister med ansvar for pressen den øverste ansvarlige for censur indtil december 2013, idet han var direkte ansvarlig for lukningen af adskillige reformvenlige medier (Etemad, Etemad-e Melli, Shargh osv.), for lukningen af pressens uafhængige fagforening og for chikane eller anholdelse af journalister.

                           23.3.2012

                           69.

                           MORTAZAVI Seyyed Solat

                           Fødested: Farsan, Tchar Mahal-o-Bakhtiari (syd) – (Iran)
                           Fødselsdato: 1967
                           Køn: mand

                           Indtil november 2019 direktør for Teheranafdelingen af Foundation Astan Qods Razavi. Tidligere borgmester i Irans næststørste by, Mashhad, hvor der jævnligt gennemføres offentlige henrettelser. Tidligere viceindenrigsminister for politiske anliggender, udnævnt i 2009. I denne egenskab var han ansvarlig for at lede undertrykkelsen af personer, som krævede deres legitime rettigheder, herunder ytringsfrihed. Blev senere udnævnt som leder af Irans valgkomité for parlamentsvalget i 2012 og præsidentvalget i 2013.

                           23.3.2012

                           73.

                           FARHRADI Ali

                           Køn: mand

                           Vicechef for inspektoratet for retlige anliggender og offentlig kontrol under Justitsministeriet i Teheran. Tidligere anklager i Karaj. Ansvarlig for grove krænkelser af menneskerettighederne, herunder førelse af retssager, hvor der blev idømt dødsstraf. Der blev gennemført et stort antal henrettelser i Karajregionen i hans tid som anklager.

                           23.3.2012

                           74.

                           REZVANMA-NESH Ali

                           Køn: mand

                           Viceanklager i Karajprovinsen i Alborzregionen. Ansvarlig for grove krænkelser af menneskerettighederne, herunder involvering i henrettelsen af en mindreårig.

                           23.3.2012

                           75.

                           RAMEZANI Gholamhossein

                           Køn: mand

                           Siden 2011 efterretningschef i Forsvarsministeriet, fra november 2009 til marts 2011 øverstbefalende i efterretningstjenesten i IRGC, fra marts 2008 til november 2009 næstkommanderende i efterretningstjenesten i IRGC, fra april 2006 til marts 2008 chef for beskyttelse og efterretning i IRGC. Involveret i undertrykkelsen af ytringsfrihed, herunder ved tilknytning til de ansvarlige for anholdelse af bloggere/journalister i 2004, og har angiveligt spillet en rolle i undertrykkelsen af protesterne efter valget i 2009.

                           23.3.2012

                           76.

                           SADEGHI Mohamed

                           Køn: mand

                           Oberst og stedfortræder i IRGC's teknik- og IT-efterretningstjeneste og ansvarlig for centret for analyse og bekæmpelse af organiseret kriminalitet i IRGC. Ansvarlig for anholdelse og tortur af bloggere/journalister.

                           23.3.2012

                           77.

                           JAFARI Reza

                           Fødselsdato: 1967
                           Køn: mand

                           Rådgiver for disciplinærdomstolen for dommere siden 2012. Medlem af komitéen for fastsættelse af ulovligt webindhold, et organ med ansvar for censur af websteder og sociale medier. Tidligere chef for den særlige anklagemyndighed inden for IT-kriminalitet mellem 2007 og 2012. Var ansvarlig for undertrykkelse af ytringsfriheden, herunder ved at anholde, tilbageholde og forfølge bloggere og journalister. Personer, der blev anholdt på grund af mistanke om IT-kriminalitet, blev mishandlet og udsat for en uretfærdig rettergang.

                           23.3.2012

                           78.

                           RESHTE-AHMADI Bahram

                           Køn: mand

                           Dommer på det almenretlige område i det nordlige Teheran. Tidligere tilsynsførende hos anklagemyndigheden i Teheran. Stedfortrædende leder for kontoret for fængselsanliggender i Teheranprovinsen. Tidligere viceanklager i Teheran indtil 2013. Drev anklagemyndighedens center i Evin. Var ansvarlig for, at menneskerettighedsforkæmpere og politiske fanger nægtedes deres rettigheder, herunder besøg og andre af fangernes rettigheder.

                           23.3.2012

                           79.

                           RASHIDI AGHDAM Ali Ashraf

                           Køn: mand

                           Tidligere leder af Evinfængslet, udnævnt medio 2012. Under hans ledelse er forholdene i fængslet forværret, og der er beretninger om øget mishandling af fangerne. I oktober 2012 gik ni kvindelige fanger i sultestrejke i protest mod krænkelsen af deres rettigheder og den voldelige behandling fra fængselspersonalets side.

                           12.3.2013

                           80.

                           KIASATI Morteza

                           Køn: mand

                           Dommer, Ahwaz' Revolutionsdomstol, afdeling 4; idømte de fire arabiske politiske fanger Taha Heidarian, Abbas Heidarian, Abd al-Rahman Heidarian (tre brødre) og Ali Sharifi dødsstraf. De blev anholdt, tortureret og hængt uden retfærdig rettergang. Disse sager og manglen på retfærdig rettergang er blevet omtalt i en rapport af 13. september 2012 fra FN's særlige rapportør om menneskerettighederne i Iran, i FN's generalsekretærs rapport om Iran af 22. august 2012.

                           12.3.2013

                           81.

                           MOUSSAVI Seyed Mohammad Bagher

                           Køn: mand

                           Dommer ved Ahwaz' Revolutionsdomstol, afdeling 2; idømte den 17. marts 2012 de fem ahwaziarabere Mohammad Ali Amouri, Hashem Sha'bani Amouri, Hadi Rashedi, Sayed Jaber Alboshoka og Sayed Mokhtar Alboshoka dødsstraf for »aktiviteter rettet mod den nationale sikkerhed« og »fjendskab mod Gud«. Dommene blev stadfæstet af Irans højesteret den 9. januar 2013. De fem blev tilbageholdt i over et år uden sigtelse, tortureret og dømt uden retfærdig rettergang.

                           12.3.2013

                           82.

                           SARAFRAZ Mohammad (dr.) (alias Haj-agha Sarafraz)

                           Fødested: Teheran
                           Fødselsdato: ca. 1963
                           Bopæl: Teheran
                           Køn: mand

                           Tidligere medlem af det øverste råd for cyberspace. Tidligere øverste chef for Islamic Republic of Iran Broadcasting (IRIB) (2014-2016). Tidligere leder af IRIB World Service og Press TV, ansvarlig for alle programlægningsbeslutninger. Tæt knyttet til statens sikkerhedsapparat. Under hans ledelse har Press TV ligesom IRIB samarbejdet med de iranske sikkerhedstjenester og anklagere om at transmittere tvungne tilståelser fra fængslede, herunder fra den iransk-canadiske journalist og filmskaber Maziar Bahari i det ugentlige program »Iran Today«. Den uafhængige radio- og TV-tilsynsmyndighed OFCOM idømte Press TV i UK en bøde på 100 000  GBP for at have transmitteret Baharis tilståelse i 2011, som blev optaget i fængslet, mens Bahari var under tvang. Sarafraz forbindes derfor med krænkelse af retten til en retfærdig rettergang.

                           12.3.2013

                           83.

                           JAFARI Asadollah

                           Køn: mand

                           Som anklager i Mazandaranprovinsen har Jafari anbefalet idømmelse af dødsstraf i sager, han har ført, hvilket har ført til mange henrettelser, herunder offentlige henrettelser og under omstændigheder, hvor idømmelse af dødsstraf er i strid med internationale menneskerettigheder, herunder ved at være en uforholdsmæssig hård og overdreven straf. Jafari har også været ansvarlig for ulovlig anholdelse af bahaiere og krænkelse af deres rettigheder, fra første anholdelse til at holde dem i isolation i efterretningstjenestens fængsel.

                           12.3.2013

                           84.

                           EMADI, Hamid Reza (alias Hamidreza Emadi)

                           Fødested: Hamedan
                           Fødselsdato: ca. 1973
                           Bopæl: Teheran
                           Arbejdsplads: Press TV's hovedkvarter, Teheran
                           Køn: mand

                           Nyhedsdirektør på Press TV. Tidligere overordnet producent på Press TV
                           Ansvarlig for at producere og transmittere de tvungne tilståelser fra indsatte, herunder journalister, politiske aktivister samt personer tilhørende det kurdiske og det arabiske mindretal, hvilket er en krænkelse af den internationalt anerkendte ret til en retfærdig rettergang. Den uafhængige radio- og TV-tilsynsmyndighed OFCOM idømte Press TV i Det Forenede Kongerige en bøde på 100 000  GBP for at have transmitteret den iransk-canadiske journalist og filmskaber Maziar Baharis tvungne tilståelse i 2011, som blev optaget i fængslet, mens Bahari var under tvang. NGO'er har rapporteret om yderligere tilfælde af tvungne TV-transmitterede tilståelser på Press TV. Emadi forbindes derfor med krænkelse af retten til en retfærdig rettergang

                           12.3.2013

                           85.

                           HAMLBAR Rahim

                           Køn: mand

                           Dommer ved afdeling 1 i Tabriz' Revolutionsdomstol. Ansvarlig for hårde domme mod medlemmer af det azeriske etniske mindretal og fagforeningsaktivister, hvor han har anklaget dem for spionage, handlinger til skade for den nationale sikkerhed, propaganda mod det iranske regime og fornærmelse af den iranske leder. En højt profileret sag vedrørte 20 frivillige hjælpearbejdere (efter et jordskælv i Iran i august 2012), som han idømte fængselsstraffe for at have forsøgt at hjælpe ofrene for jordskælvet. Retten fandt hjælpearbejderne skyldige i »medvirken til forsamling og sammensværgelse med henblik på at begå forbrydelser rettet mod den nationale sikkerhed«.

                           12.3.2013

                           86.

                           MUSAVI-TABAR Seyyed Reza

                           Køn: mand

                           Tidligere leder af den revolutionære anklagemyndighed i Shiraz. Ansvarlig for ulovlige anholdelser og mishandling af politiske aktivister, journalister, menneskerettighedsforkæmpere, bahaiere og samvittighedsfanger, som blev chikaneret, tortureret, forhørt og nægtet adgang til advokater og retfærdig rettergang. Musavi-Tabar har undertegnet retskendelser i det berygtede center for tilbageholdte nr. 100 (et mandefængsel), herunder en kendelse om tre års isolationsfængsling af den kvindelige bahaifange Raha Sabet.

                           12.3.2013

                           87.

                           KHORAMABADI Abdolsamad

                           Leder af den såkaldte kommission til opsporing af tilfælde af ulovligt indhold.
                           Køn: mand

                           Vicedirektør for retsligt tilsyn (siden 13. oktober 2018). Tidligere leder af den såkaldte kommission til opsporing af tilfælde af ulovligt indhold, der er en statslig organisation, som beskæftiger sig med onlinecensur og IT-kriminalitet. Under hans ledelse har kommissionen defineret IT-kriminalitet ved en række vage kategorier, der gør det strafbart at udarbejde og offentliggøre indhold, der af regimet anses for upassende. Han er ansvarlig for bekæmpelse og blokering af en lang række oppositionelle websteder, elektroniske aviser, blogs, websteder for menneskerettighedsngo'er samt Google og Gmail siden september 2012. Han har sammen med kommissionen aktivt medvirket til, at bloggeren Sattar Beheshti døde i fængslet i november 2012. Den kommission, han leder, er derfor direkte ansvarlig for systemiske krænkelser af menneskerettighederne, navnlig ved at forbyde og filtrere websteder for offentligheden i almindelighed og ved lejlighedsvis fuldstændigt at blokere for internettet.

                           12.3.2013«


title: Kommissionens gennemførelsesforordning (EU) 2020/557 af 22. april 2020 om ændring af gennemførelsesforordning (EU) nr. 988/2014 for så vidt angår EU-toldkontingenter for visse landbrugsprodukter med oprindelse i Republikken Moldova

text:
                  23.4.2020

                  DA

                  Den Europæiske Unions Tidende

                  L 128/1

         KOMMISSIONENS GENNEMFØRELSESFORORDNING (EU) 2020/557
         af 22. april 2020
         om ændring af gennemførelsesforordning (EU) nr. 988/2014 for så vidt angår EU-toldkontingenter for visse landbrugsprodukter med oprindelse i Republikken Moldova
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 58, stk. 1, og
         ud fra følgende betragtninger:

                     (1)

                     Associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Republikken Moldova på den anden side (2) (»aftalen«) blev den 23. maj 2016 indgået på Unionens vegne ved Rådets afgørelse (EU) 2016/839 (3). Aftalen trådte i kraft den 1. juli 2016, men blev anvendt midlertidigt fra den 1. september 2014.

                     (2)

                     Den 18. september 2014 blev Kommissionens gennemførelsesforordning (EU) nr. 988/2014 (4) om åbning og forvaltning af EU-toldkontingenter for landbrugsprodukter med oprindelse i Republikken Moldova vedtaget.

                     (3)

                     Den 16. december 2014 delegerede Associeringsrådet i medfør af afgørelse nr. 3/2014 (5) beføjelsen til at ajourføre eller ændre visse handelsrelaterede bilag til aftalen til Associeringsudvalget i dettes handelssammensætning, jf. aftalens artikel 438, stk. 4.

                     (4)

                     Efter rådføring med Republikken Moldova i henhold til aftalens artikel 147 har Unionen accepteret at øge mængden af toldkontingenter for druer til spisebrug og blommer med oprindelse i Moldova og indføre et nyt toldkontingent for kirsebær (6). Associeringsudvalget i dettes handelssammensætning har derfor vedtaget afgørelse nr. 1/2020 om ajourføring af aftalens bilag XV (7).

                     (5)

                     Efter ikrafttrædelsen af EU-toldkodeksen og dens gennemførelsesretsakter og delegerede retsakter forvalter Kommissionen toldkontingenter på grundlag af den kronologiske orden efter datoerne for antagelse af toldangivelser om overgang til fri omsætning i overensstemmelse med reglerne for forvaltning af toldkontingenter i Kommissionens gennemførelsesforordning (EU) 2015/2447 (8).

                     (6)

                     Gennemførelsesforordning (EU) nr. 988/2014 bør derfor ændres.

                     (7)

                     Afgørelse nr. 1/2020 truffet af Associeringsudvalget EU-Republikken Moldova trådte i kraft den 23. januar 2020. For at sikre, at kontingenterne i bilaget til denne forordning forvaltes effektivt og anvendes rettidigt, bør nærværende forordning finde anvendelse fra nævnte dato.

                     (8)

                     Foranstaltningerne i denne forordning er i overensstemmelse med udtalelse fra Toldkodeksudvalget —

               VEDTAGET DENNE FORORDNING:

            Artikel 1
            I gennemførelsesforordning (EU) nr. 988/2014 foretages følgende ændringer:

                        1)

                        Artikel 4 affattes således:

                           »Artikel 4

                           De i bilaget til nærværende forordning fastsatte toldkontingenter forvaltes i henhold til artikel 49-54 i Kommissionens gennemførelsesforordning (EU) 2015/2447 (*1)

                           (*1)  Kommissionens gennemførelsesforordning (EU) 2015/2447 af 24. november 2015 om gennemførelsesbestemmelser til visse bestemmelser i Europa-Parlamentets og Rådets forordning (EU) nr. 952/2013 om EU-toldkodeksen (EUT L 343 af 29.12.2015, s. 558).«"

                        2)

                        Bilaget erstattes af teksten i bilaget til nærværende forordning.

            Artikel 2
            Denne forordning træder i kraft på tredjedagen efter offentliggørelsen i Den Europæiske Unions Tidende.
            Den anvendes fra den 23. januar 2020.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 22. april 2020.

                  På Kommissionens vegne

               Ursula VON DER LEYEN

                  Formand

            (1)  EUT L 269 af 10.10.2013, s. 1.

            (2)  EUT L 260 af 30.8.2014, s. 4.

            (3)  Rådets afgørelse (EU) 2016/839 af 23. maj 2016 om indgåelse på Den Europæiske Unions vegne af associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Republikken Moldova på den anden side (EUT L 141 af 28.5.2016, s. 28).

            (4)  Kommissionens gennemførelsesforordning (EU) nr. 988/2014 af 18. september 2014 om åbning og forvaltning af EU-toldkontingenter for landbrugsprodukter med oprindelse i Republikken Moldova (EUT L 278 af 20.9.2014, s. 12).

            (5)  Afgørelse nr. 3/2014 vedtaget af Associeringsrådet EU-Republikken Moldova af 16. december 2014 om delegering af visse af associeringsrådets beføjelser til associeringsudvalget i dettes handelssammensætning (EUT L 110 af 29.4.2015, s. 40).

            (6)  Rådets afgørelse (EU) 2019/2245 af 19. december 2019 om den holdning, der skal indtages på Den Europæiske Unions vegne i associeringsudvalget i dettes handelssammensætning, som er nedsat ved associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Republikken Moldova på den anden side, for så vidt angår ajourføringen af aftalens bilag XV (Afskaffelse af told) (EUT L 336 af 30.12.2019, s. 283).

            (7)  Afgørelse Nr. 1/2020 Truffet af Associeringsudvalget EU-Republikken Moldova i Dettes Handelssammensætning af 23. januar 2020 om ajourføring af bilag XV (Afskaffelse af told) til associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Republikken Moldova på den anden side (EUT L 34 af 6.2.2020, s. 52).

            (8)  Kommissionens gennemførelsesforordning (EU) 2015/2447 af 24. november 2015 om gennemførelsesbestemmelser til visse bestemmelser i Europa-Parlamentets og Rådets forordning (EU) nr. 952/2013 om EU-toldkodeksen (EUT L 343 af 29.12.2015, s. 558).

            BILAG

                     »BILAG
                     Uanset tariferingsbestemmelserne vedrørende den kombinerede nomenklatur er ordlyden af varebeskrivelserne kun vejledende. Præferenceordningens anvendelsesområde inden for rammerne af dette bilag bestemmes på grundlag af KN-koderne på tidspunktet for vedtagelsen af nærværende forordning.

                                 Løbenr.

                                 KN-kode

                                 Varebeskrivelse

                                 Kontingentperiode

                                 Årlig kontingentmængde
                                 (i ton nettovægt, medmindre andet er fastsat)

                                 09.6800

                                 0702 00 00

                                 Tomater, friske eller kølede

                                 Fra 1.9.2014 til 31.12.2014

                                 2 000

                                 Fra 1.1.2015 til 31.12.2015 og for hvert kalenderår derefter

                                 2 000

                                 09.6801

                                 0703 20 00

                                 Hvidløg, friske eller kølede

                                 Fra 1.9.2014 til 31.12.2014

                                 220

                                 Fra 1.1.2015 til 31.12.2015 og for hvert kalenderår derefter

                                 220

                                 09.6802

                                 0806 10 10

                                 Druer, friske, til spisebrug

                                 Fra 1.9.2014 til 31.12.2014

                                 10 000

                                 Fra 1.1.2015 til 31.12.2015 og for hvert kalenderår derefter frem til 31.12.2019

                                 10 000

                                 Fra 1.1.2020 til 31.12.2020 og for hvert kalenderår derefter

                                 20 000

                                 09.6803

                                 0808 10 80

                                 Æbler, friske (undtagen æbler i løs afladning, til fremstilling af æblecider i perioden fra 16. september til 15. december)

                                 Fra 1.9.2014 til 31.12.2014

                                 40 000

                                 Fra 1.1.2015 til 31.12.2015 og for hvert kalenderår derefter

                                 40 000

                                 09.6806

                                 0809 29 00

                                 Kirsebær (undtagen surkirsebær), friske

                                 Fra 23.1.2020 til 31.12.2020 og for hvert kalenderår derefter

                                 1 500

                                 09.6804

                                 0809 40 05

                                 Blommer, friske

                                 Fra 1.9.2014 til 31.12.2014

                                 10 000

                                 Fra 1.1.2015 til 31.12.2015 og for hvert kalenderår derefter frem til 31.12.2019

                                 10 000

                                 Fra 1.1.2020 til 31.12.2020 og for hvert kalenderår derefter

                                 15 000

                                 09.6805

                                 2009 61 10

                                 Druesaft (herunder druemost), ugæret og ikke tilsat alkohol, med en Brix-værdi på 30 og derunder og med en værdi pr. 100 kg netto på over 18 EUR, også tilsat sukker eller andre sødemidler

                                 Fra 1.9.2014 til 31.12.2014

                                 500

                                 Fra 1.1.2015 til 31.12.2015 og for hvert kalenderår derefter

                                 500

                                 2009 69 19

                                 Druesaft (herunder druemost), ugæret og ikke tilsat alkohol, med en Brix-værdi på over 67 og med en værdi pr. 100 kg netto på over 22 EUR, også tilsat sukker eller andre sødemidler

                                 2009 69 51
                                 2009 69 59

                                 Druesaft (herunder druemost), ugæret og ikke tilsat alkohol, med en Brix-værdi på over 30, men ikke over 67, og med en værdi pr. 100 kg netto på over 18 EUR, også tilsat sukker eller andre sødemidler

               «